2014-ben a világranglista 3. helyére került Magnus Carlsen és Levon Aronján mögött. 2015. januárban megnyerte a Gibraltar Chess Festivalt, februárban a Zurich Chess Challenge-et, amelyen a döntőben sötéttel győzött armageddonjátszmában Visuvanátan Ánand ellen. 2015. júniusban Élő-pontszáma 2802, amellyel átlépte a 2800-as határt. Júliusban érte el eddigi legmagasabb, 2814-es pontszámát. A négy versenyből álló 2014–15-ös FIDE Grand Prix-n összességében Fabiano Caruana mögött a második helyet szerezte meg, így kvalifikációt szerzett a 2016-os sakkvilágbajnokság világbajnokjelöltek versenyére. Júniusban Veszelin Topalov mögött holtversenyben Visuvanátan Ánanddal 2900-as teljesítményértéket elérve a 2–3. helyen végzett a 2015-ös Grand Chess Tour versenysorozat első versenyén. A 2015-ös sakkvilágkupán a negyeddöntőig jutott, ahol vereséget szenvedett az ukrán Pavel Eljanovtól.